Du kender det godt. Du står i lufthavnen med hele din oppakning ved siden af dig og kan se på tavlen, at der er timelang kø for at komme igennem sikkerhedstjekket. Og du er i forvejen lidt forsinket og dermed på nippet til at gå i panik. Men en nordjysk virksomhed står bag en opfindelse, der kan mindske din bekymring og panik bare en anelse. De har nemlig fundet en måde at måle ventetiden i en lufthavn helt nøjagtigt. Blip Systems, som siden 2003 har holdt til i Vester Hassing ved Vodskov, er folkene bag BlipTrack - en sensorteknologi, som flere store lufthavne har taget i brug for at give deres passagerer en bedre oplevelse. - I dag viser mange lufthavne ventetider. Typisk bliver det gjort ud fra en optælling af, hvor mange mennesker der forlader en kø. Men de ventetider er ikke altid præcise for dem, der kommer og stiller sig bagest i køen, især hvis flowet pludselig ændrer sig, forklarer Christian Bislaus Carstens, marketingdirektør i Blip Systems. - BlipTrack derimod måler antallet af mennesker i kø og den gennemsnitlige trafik i området. Med de to måleparametre kan man oplyse en præcis en ventetid for dem, der stiller sig i kø. Hvis der for eksempel er 100 passagerer i kø, og der i gennemsnit bliver ekspederet 15 mennesker igennem i minuttet, så er ventetiden 6,5 minutter, tilføjer han. Ventetiden vil man kunne se på skærme rundt om i lufthavnene og på en app, man kan hente til sin mobiltelefon. Systemet sporer sig ind på mobiltelefoner og tablets med wi-fi-afgang og bruger så deres bevægelsesmønstre i lufthavnen til at måle sig frem til ventetider. Lufthavnen i Bruxelles er en af de travleste lufthavne i Europa med mere end 23 millioner rejsende om året, og de har netop meldt sig ind i Blip Systems voksende klub af store lufthavnskunder, der bruger deres system. Også JFK Airport i New York, Amsterdam Schiphol, Barcelona El-Prat, København, Dublin, Edinburgh, Cincinatti, Keflavik og Oslo lufthavne bruger BlipTrack til at vise nøjagtig ventetid.

Opsummering:
Blip Systems i Vester Hassing er folkene bag en teknologi, der helt præcis kan oplyse rejsende om ventetider - flere store lufthavne har taget teknikken til sig.